**Limburg** (Limburgse uitspraak: *Lèmburg*) is een van die 12 provinsies van Nederland en is in die suidooste geleë. Die provinsie het 'n bevolking van sowat 1 128 000 in 2023 gehad en beslaan 'n totale oppervlakte van 2 210 km² met 'n bevolkingsdigtheid van 526 inwoners per km² land. Die hoofstad en grootste stad is Maastricht.

Geografie
---------

Limburg lê in die suidooste van Nederland. Die provinsie grens in die noorde aan die Nederlandse provinsie Gelderland, in die ooste aan die Duitse deelstaat Noordryn-Wesfale, in die suide aan die Belgiese provinsies Luik en Limburg, in die suidweste ook aan Belgies Limburg en in die noordweste aan die Nederlandse provinsie Noord-Brabant.

Limburg is in die noorde en midde 'n glooiende provinsie, maar in die suide heuwelagtig, waar die uitlopers van die Ardenne- en Eifel-bergreeks is. Die hoogste punt is daarom ook in hierdie *Suid-Limburg* op die *Drielandepunt* van die *Vaalserberg* (323 m), op die gesamentlike grens met België en Duitsland (aan Nederlandse kant in die munisipaliteit Vaals geleë).

Deur die provinsie vloei van suid na noord die Maas-rivier. Die Maas is 'n belangrike rivier vir transport en ontspring in Frankryk. Die Maas is 'n reënwaterrivier.

Geskiedenis
-----------

Limburg was 'n deel van die Romeinse Ryk. Daar is baie voorwerpe uit die periode in Limburg ontdek. Ook is daar nog (onderdele van) geboue uit die periode van die geskiedenis. Maastricht was bekend as Mosa Trajectum, Mosa ad Trajectum of Trajectum.

Die midde en noorde van Limburg het vroeër tot die hertogdom Gelre en later met Maastricht tot die Republiek van die Sewe Verenigde Nederlande behoort. In 1795 het die Franse veroweraars die departement Beneden-Maas geskep, wat grotendeels ooreenkom met die provinsies Limburg in België en Nederland. Na die ontstaan van die Verenigde Koninkryk van die Nederlande is die naam in 1815 in Limburg gewysig. Na die onafhanklikheid van België is in 1839 die provinsie in Belgies en Nederlands Limburg verdeel.

Tale
----

In die provinsie word naas Nederlands ook die Limburgse dialek gepraat. In die uiterste suidooste word die Ripuariese dialek gebesig (munisipaliteite Kerkrade-Simpelveld-Vaals).

Religie
-------

Die provinsie is 'n Rooms-Katolieke bisdom, Roermond, en tradisioneel nagenoeg volledig Rooms-Katoliek.

Kultuur
-------

Die provinsie het 'n unieke kultuur ten opsigte van die andere provinsies met sy dialekte, skutterye, musiekverenigings, kermis, geregte en dranke. Die kultuur, tradisies, dialekte alsook die volkslied is identiek aan Limburg in België.

Munisipaliteite
---------------

Camerig en omgewing
Roermond
Limburg bestaan sedert 2019 uit 31 munisipaliteite:

| Munisipaliteite | Inwoners(2023) |
| --- | --- |
| Beek | 16 000 |
| Beekdaelen | 36 000 |
| Beesel | 13 000 |
| Bergen | 13 000 |
| Brunssum | 28 000 |
| Echt-Susteren | 32 000 |
| Eijsden-Margraten | 26 000 |
| Gennep | 18 000 |
| Gulpen-Wittem | 14 000 |
| Heerlen | 87 000 |
| Horst aan de Maas | 44 000 |
| Kerkrade | 46 000 |
| Landgraaf | 37 000 |
| Leudal | 36 000 |
| Maasgouw | 24 000 |
| *Maastricht* | 123 000 |
| Meerssen | 19 000 |
| Mook en Middelaar | 8 000 |
| Nederweert | 17 000 |
| Peel en Maas | 45 000 |
| Roerdalen | 21 000 |
| Roermond | 60 000 |
| Simpelveld | 10 000 |
| Sittard-Geleen | 92 000 |
| Stein | 25 000 |
| Vaals | 10 000 |
| Valkenburg aan de Geul | 16 000 |
| Venlo | 103 000 |
| Venray | 45 000 |
| Voerendaal | 12 000 |
| Weert | 51 000 |
|

Sien ook
--------

* Belgiese provinsie Limburg